Ásgeir Margeirsson er forstjóri HS Orku og stjórnarformaður Vesturverks , sem áformar Hvalárvirkjun . Stöð 2 / Friðrik Þór Halldórsson . Náttúrufræðistofnun hyggst eftir helgi rannsaka fullyrðingar andstæðinga Hvalárvirkjunar um að friðaðir steingervingar séu á framkvæmdasvæði virkjunarinnar . Stjórnarformaður Vesturverks segir einfalt að hliðra til framkvæmdum þannig að þær snerti ekki slíkar minjar . Fjallað var um málið í fréttum Stöðvar 2 : Þótt andstæðingar Hvalárvirkjunar hafi tapað síðustu hreppsnefndarkosningum í Árneshreppi , - fengu engan fulltrúa meðan stuðningsmenn fengu fimm , - láta þeir einskis ófreistað til að hindra að vilji meirihlutans um virkjun nái fram að ganga . Nýjasta útspilið er bréf til Náttúrufræðistofnunar um að fundist hafi friðaðir steingervingar í jarðlögum , á svæði þar sem búið er að heimila framkvæmdir . Hér sést fyrirhugað vegstæði upp hlíðina og aðkomuhús Hvalárvirkjunar . Grafík / Vesturverk . Fyrirhugað stöðvarhús verður neðanjarðar en helsta sýnilega mannvirkið á því svæði verður vegur sem leggja á upp hlíðina , og einmitt þar í vegstæðinu segja andstæðingar að steingervingarnir séu . Þar sé hætta á óafturkræfu raski . „ Við virðum þessi sjónarmið og þessar minjar , sem um er að ræða . Nú er búið að rannsaka málið nokkuð ítarlega á fyrri stigum , eftir öllum þeim leiðbeiningum og fyrirmælum sem fyrir liggja . Svo kemur þetta upp á borðið núna . Það hafa verið fréttir af því að þetta verður rannsakað af Náttúrufræðistofnun , vonandi í næstu viku . Eins og við metum málið þá er það ekki þess eðlis að það trufli verulega eða stöðvi . Það er mjög einfalt að haga framkvæmdum og vegarlagningu þannig að það snerti ekki slíkar minjar , “ segir Ásgeir . Til vinstri má sjá hvar áætlað er að brú komi yfir Hvalá . Þaðan á að leggja veginn upp hlíðina . Grafík / Vesturverk . Sýnilegustu mannvirki Hvalárvirkjunar verða stíflur og miðlunarlón á Ófeigsfjarðarheiði en andstæðingar telja þó mesta skaðann felast í því að vatnsrennsli á fossum og fossaröðum minnkar verulega . -En mun ykkur takast að koma þessari framkvæmd almennilega í gang ? Verða ekki bara svo miklar hindranir og mótmæli að þið neyðist til að hverfa frá ? „ Það held ég ekki . Við höfum leyfi til þess að gera þetta og höfum heimildir til þess . Og það sem við erum raunverulega að ræða um og þjarka um eru skoðanir . En hvorki við , né þeir sem setja þær fram , eru þeir sem skera úr um hvað má gera . Það eru yfirvöld sem gera það , “ svarar Ásgeir Margeirsson . Hvalárvirkjun hefur verið sett í orkunýtingarflokk í þingsályktunartillögu þar sem lagt er til að mögulegum virkjunarkostum verði skipt í þrjá flokka , nýtingar - , bið - og verndarflokka . Glámuvirkjun í Hestfirði er hins vegar í verndarflokki . Tillagan fjallar um verndar - og orkunýtingaráætlun þar sem markmiðið er að tryggja að nýting landsvæða , þar sem er að finna virkjunarkosti , byggist á langtímasjónarmiðum og heildstæðu hagsmunamati þar sem tekið er tillit til verndargildis náttúru og menningarsögulegra minja , hagkvæmni og arðsemi ólíkra nýtingarkosta og annarra gilda sem varða þjóðarhag , svo og hagsmuna þeirra sem nýta þessi sömu gæði , með sjálfbæra þróun að leiðarljósi .